***PATARIMAI***

***TĖVAMS APIE***

***VAIKŲ SAUGUMĄ***

***INTERNETE***

 *Tėvai turėtų atidžiai stebėti, ką internete, socialiniuose tinkluose veikia vaikai*.

• **Aptarkite su savo vaiku**, kokia informacija laikoma asmeniška: elektroninio pašto adresas, namų adresas, mobilaus ir namų telefonų numeriai, mokyklos pavadinimas ir klasė, būreliai ir jų lankymo laikas, nuotraukos ir vaizdo įrašai, kuriuose matomi patys vaikai, jų šeima ar draugai. Turėdamas šią informaciją pašalinis žmogus gali susidėlioti gana vientisą vaiko aplinkos ir gyvenimo vaizdą, o tai gali būti pavojinga. Pasitarkite su vaiku, kokie dar dalykai yra asmeniški Jūsų šeimoje.

 • Padėkite vaikams suprasti, kad jie jokiomis aplinkybėmis neturėtų atskleisti asmeninės informacijos interneto draugams, kurių dar nėra matę “gyvai”, kurių Jūs nepažįstate ir dar nesate sutikę.

• **Įspėkite savo vaikus**, kad gerai pagalvotų apie informaciją ir nuotraukas, kuria jie dalinasi savo asmeniniuose profiliuose socialiniuose tinkluose. Padėkite jiems suprasti, kad nuo tada, kai nuotraukos patenka į internetą, jos gali būti ne tik peržiūrimos, bet taip pat - redaguojamos ir platinamos. Padėkite vaikui sureguliuoti privatumo nustatymus socialiniuose tinkluose, kad šie duomenys būtų prieinami tik tiems žmonėms, kurie nekelia pavojaus.

 • **Padėkite vaikams suprasti**, kad internetas nėra “kita tikrovė” ar “virtuali realybė”. Tai vieša erdvė, kurioje būtina apgalvoti savo elgesį ir neįsitraukti į rizikingą ar smurtinę veiklą. Patyčios, priekabiavimas, užgauliojimas, paslapčių išdavimas, apkalbos, gąsdinimas – yra netoleruotinos ir gatvėje, ir mokykloje, ir internete. Paskatinkite vaiką pasisakyti Jums ir prašyti pagalbos, jei koks nors kitų žmonių elgesys internete jį trikdo, jei jis nuo jo kenčia. Šie dalykai yra tikri ir rimti. Dėl jų galima ir reikia padėti.

 • **Sutarkite, kad vaikas neatsakys į grąsinančius ar gąsdinančius laiškus**, bet jų neištrynęs papasakos Jums. Turėdami šiuos laiškus galėsite kartu kreiptis pagalbos. Jis taip pat neturėtų atsakyti į nepažįstamų žmonių laiškus ir neatidaryti prie jų prisegtų priedų, nes juose gali būti virusų, netinkamų nuotraukų ar vaizdo įrašų. Nelikite abejingas, jei vaikas pasakoja apie internete skriaudžiamą savo bendraamžį.

• **Pamokykite vaiką tikrinti internete randamą informaciją**, ypač jei ji susijusi su sveikata, valgymo patarimais, vaistų vartojimu, svaigalais. Padėkite suprasti, kad ne viskas, kas rašoma internete, yra tiesa. Kartu galite peržiūrėti informaciją, kuri vaikui svarbi, atsižvelgdami ar ji publikuojama privataus asmens ar organizacijos tinklapyje, ar tinklapis turi oficialų logotipą, ar jis skirtas pagalbai ar produktų pardavimui ir kt. Mokykite atskirti reklamą nuo pagalbai skirtos informacijos. Jei vaikas gauna daug elektroninių šiukšlių (spam) į savo pašto dėžute, pamokykite jas filtruoti, paskatinkite į jas neatsakyti ir nepasitikėti jų turiniu.

 • **Papasakokite vaikui, kad pasitaiko žmonių, kurie apgaudinėja ir apsimeta kitais internete,** todėl nėra saugu susitikti su niekad nematytu žmogumi gatvėje, net jei jis elgiasi labai draugiškai. Sutarkite, kad, jei Jūsų vaikas susiras draugų internete, Jūs palydėsite vaiką į pirmąjį susitikimą ar pasimatymą, kad galėtumėte susipažinti su nauju draugu, persimesti su juo keletu draugiškų sakinių. Svarbu, kad vaikas Jus matytų ne kaip “prievaizdą”, bet kaip besirūpinantį, draugišką suaugusįjį, kuriuo gali pasitikėti

. • **Domėkitės savo vaiku ir jo patirtimi internete**, svarbu, kad jis žinotų, jog niekuomet nėra vėlu papasakoti Jums, kas jam atsitiko internete, kas kelia nerimą.

• **Nedrauskite savo vaikui naudotis internetu**. Internetas – vienas iš labai svarbių žmonijos atradimų. Tai įrankis padedantis mokytis, šviestis ir tobulėti. Suprantama, kad pradžioje vaikai daug laiko praleidžia internete žaisdami, bet vėliau jie turės įgūdžius naudotis internetu mokymosi, studijų, darbo tikslais. Verčiau aptarkite internete esančius pavojus ir taisykles, kurios padės būti saugiais. Leiskite suprasti, kad Jums įdomu ir svarbu, ką vaikas sužino ir atranda internete. Paskatinkite jį pasidalinti jo mėgstamais puslapiais su Jumis.

 **• Sutarkite dėl laiko, kurį vaikas praleidžia internete**. Pasakykite, kad Jums rūpi, jog vaikas gyventų įvairiapusį gyvenimą. T.y. pasiliktų laiko kitoms veikloms ir malonumams, kurias mėgsta bei pareigoms, kurias privalo atlikti. Atkreipkite vaiko dėmesį, jei matote, kad jis atrodo neišsimiegojęs ar nespėja pavalgyti dėl ilgo laiko prie kompiuterio. Įvairios įdomios veiklos gali labai įtraukti, todėl vaikas ne visuomet gali suvaldyti dienotvarkę pats.

• **Jei turite galimybę, pastatykite kompiuterį visiems šeimos nariams matomoje namų vietoje**. Jei Jūs galite pažvelgti pro langą ir matyti ar kieme saugus Jūsų vaikas, turėtumėte pasilikti tokia galimybę ir kompiuterio atveju. Ši taisyklė nėra tinkama paaugliams. Jei paauglys turi asmeninį kompiuterį, Jūs turėtumėte gerbti jo privatumą. Neturėtumėte skaityti savo vaiko ar paauglio asmeninių elektroninių laiškų, dienoraščių ar užrašų knygelių, jei jis veda jas kompiuteryje.

 • **Jei Jūsų vaikas atrodo prislėgtas, liūdnas, pavargęs, neišsimiegojęs ir Jūs teiraujatės apie jo rūpesčius, paklauskite ne tik apie draugus ir mokyklą, bet ir apie kompiuterį bei internetą.** Daugeliui vaikų jie yra tapę labai svarbia gyvenimo dalimi, kurioje pasitaiko sunkumų.

 • **Jei jaudinatės, kad nežinote, kas yra pokalbių kambarys (chat), blogas (blog), forumas (forum), socialinis tinklas (social network), “feisbukas” (facebook), “tviteris” (twitter), “jūtūbas” (youtube), “saundklaudas” (soundcloud), ar “flikras” (flickr) – nenuleiskite tylomis ir paprašykite vaiko, kad jis Jums papasakotų ir parodytų.** Jei Jums svarbu perprasti internetinės veiklos, kurią mėgsta vaikai ir paaugliai, sritis - visus atsakymus galite rasti pasinaudoję paieškos sistemomis ir savo kolegų žiniomis. Būtent taip į jas įsitraukė ir apie jas sužinojo Jūsų vaikai.

**Socialiniai tinklalapiai leidžia žmonėms iš viso pasaulio dalintis informacija.** Tačiau kaip galite padėti savo vaikams išlikti saugiems, kai jie bendrauja internete? Gali pasirodyti, kad apsaugoti asmeninę informaciją socialiniuose tinkluose yra ganėtinai sunku, tačiau iš tiesų vos keletas paprastų pelės spustelėjimų leis užtikrinti jūsų asmeninės informacijos saugumą.

**1 VIEŠA AR PRIVATU** Kalbant apie asmeninę informaciją socialiniuose tinkluose reikia omenyje turėti du pagrindinius nustatymus:

Vieša: visą informaciją gali matyti visi.

Uždara ar privatu: niekas negali matyti informacijos, nebent jūs to norėtumėte. Pirmas žingsnis norint apsaugoti vaiko privatumą yra padrąsinti jį padaryti savo profilį „uždarą“ ar „privatų“. Labai paprasta!

**2 BLOKAVIMAS** Jūsų vaikas turi nuspręsti, kam suteiks prieigą prie savo profilio. Paskatinkite vaiką į draugų sąrašą priimti tik tuos žmones, kuriuos jis iš tiesų pažįsta. Jei vaikas susiduria su nepageidaujamu asmeniu, jis visuomet gali tą žmogų užblokuoti ir nesuteikti jam prieigos prie savo asmeninės informacijos.

**3 NUSTATYMŲ PATIKRINIMAS** Tikrame pasaulyje informacijos kiekis, kuriuo norime pasidalinti, priklauso nuo to, su kuo tuo metu bendraujame. Tokiu požiūriu remiantis turėtų būti kuriami ir jūsų vaiko profiliai socialiniuose tinkluose. Dauguma socialinių tinklalapių suteikia vartotojams galimybę nuspręsti, kokiu informacijos kiekiu jie nori dalintis su tam tikromis žmonių grupėmis ar bendruomenėmis. Dauguma socialinių tinklalapių suteikia galimybę vartotojui pasitikrini, kaip jis atrodo kitų vartotojų akimis, t. y. peržiūrėti „privatumo nustatymus“. Tokiu būdu galima lengvai pastebėti, ar kiti žmonės gali matyti tam tikrą informaciją, kuria su jais nenorėtumėte dalintis.

**4 ŽYMĖJIMO KONTROLIAVIMAS** Privatumo apsaugojimas neapsiriboja vien tik informacijos, kurią į socialinius tinklus įkelia jūsų vaikas, apsaugojimu. Kiti žmonės taip pat gali publikuoti nuotraukas ar vaizdo filmukų nuorodas ir prie šios medžiagos pažymėti jūsų vaiko vardą be jo sutikimo. Tai labiau žinoma kaip žymėjimas (angl. Tagging). Dauguma socialinių tinklalapių leidžia vartotojams atsisakyti žymėjimo arba kontroliuoti jį pasirinkus parinktį, dėl kurios prie kiekvieno pažymėjimo prie tam tikros medžiagos bus paprašoma vartotojo sutikimo. Paskatinkite savo vaiką tai padaryti, kad jis galėtų pats kontroliuoti savo internetinę reputaciją.

**Tapatybės vagystė** (angl. Identity theft) – tai asmens duomenų vagystė, siekiant apsimesti kitu žmogumi, dažniausiai finansiniais tikslais. Ši problema nėra nauja, tačiau internetiniame pasaulyje pastaruoju metu ji tapo itin aktuali. Internetas nusikaltėliams suteikia naujų galimybių surinkti dar daugiau asmens duomenų. Nusikaltėliai naudoja daug įvairių metodų asmeninei informacijai rinkti pradedant nuo internete paskelbtų duomenų rinkimo (socialiniuose tinkluose paskelbta informacija) iki šlamšto siuntimo, sukčiavimo pasinaudojant nepageidaujamomis elektroninio pašto žinutėmis ar falsifikuotais interneto tinklalapiais siekiant išgauti prisijungimo prie informacinių sistemų slaptažodžius ar kitus konfidencialius duomenis. Taip pat dažnai vartotojai automatiškai yra nukreipiami į netikrus sukčių valdomus puslapius, kurių tikslas yra konfidencialios asmeninės informacijos vagystė, pavyzdžiui, slaptažodžių ar banko sąskaitų numerių pasisavinimas. Geriausias būdas išvengti vagysčių, be jokių abejonių, yra patarti vaikui internete neskelbti asmeninės informacijos – banko sąskaitos numerio, adreso, telefono numerio, asmens dokumentų duomenų ir kt.

**Duomenų vagystė** (angl. Phishing) – tai tokia sukčiavimo forma prieš organizacijas ar privačius asmenis, kai pasinaudojant nepageidaujamomis elektroninio pašto žinutėmis ar falsifikuotais interneto tinklalapiais siekiama išgauti prisijungimo prie informacinių sistemų slaptažodžius ar kitus konfidencialius duomenis.

 **Seksualinis vaikų viliojimas** (angl. Grooming) – tai veiklos, kurios sąmoningai vykdomos norint susidraugauti su nepilnamečiu vaiku ir užmegzti emocinį ryšį. Šių specialių santykių tikslas yra sumenkinti vaiko drovumą siekiant parengti jį seksualiniam išnaudojimui. Toks vaikų viliojimas gali būti vykdomas siekiant vaikus įtraukti į nelegalią veiklą, pavyzdžiui, vaikų prostituciją ar pornografiją.

 **Kibernetines patyčias** (angl. Cyberbullying) galima įvardyti kaip siekimą įskaudinti, nuvilti, pulti ar sugėdinti kitą žmogų. Priekabiauti elektroninėje erdvėje galima bjauriomis telefoninėmis žinutėmis, paliekant nemalonius įrašus socialiniuose tinkluose, elektroniniais laiškais ar žinutėmis pokalbių svetainėse ar tinklalapiuose Kibernetinės patyčios gali būti dar žalingesnės nei įprastos patyčių formos dėl šių priežasčių: Galimybė elektroniniu būdu įsiveržti į aukos namus ir asmeninę erdvę. Tikimybė surinkti didesnę stebinčiųjų auditoriją. Greičiau sklindančios žeminančios žinutės ar vaizdai. Sudėtinga kontroliuoti elektroniniu būdu platinamą informaciją. Dėl priekabiautojų elektroninėje erdvėje anonimiškumo vaikai gali būti įtraukti į tokią veiklą (ir kaip nusikaltėliai, ir kaip stebėtojai), apie kokią patys nė nebūtų pagalvoję. Tegul jūsų vaikai žino, kad yra normalu blokuoti „draugelius“ ar tiesiog atsijungti nuo interneto svetainės, jei koks nors asmuo ar dalykas juos verčia internetinėje erdvėje jaustis nepatogiai. Apie elektroninėje erdvėje kilusias problemas taip pat būtų naudinga pasikalbėti ir su patikimu suaugusiuoju: tai padės vaikams ir jaunimui įsitikinti, kad jie pasielgė saugiai ir tinkamai

Internetinėje erdvėje vaikai gali bendrauti su žmonėmis iš viso pasaulio. Internetiniai „draugai“ kartais gali tapti draugais ir realiame gyvenime. Tai reiškia, kad kartais jūsų vaikai gali norėti susitikti su internete sutiktais nepažįstamaisiais. Atsižvelgdami į savo vaiko amžių ir brandą, susitikimo kontekstą, galite leisti vaikui į susitikimą vykti su draugu, o ne su patikimu suaugusiuoju. Tačiau kartais vaikai gali būti labai naivūs ir neturėti pakankamai socialinių įgūdžių tinkamai įvertinti internetinių draugų ketinimus, taigi, yra labai svarbu nustatyti aiškias susitikimo su nepažįstamuoju realiame gyvenime taisykles.

**PRIMINKITE VAIKUI, KAD:**

 Prieš susitikdamas su internetiniu draugu sužinotų kuo daugiau informacijos apie jį: paklaustų apie šeimą, pomėgius ir t. t. Jeigu internetinio draugo pasakojimuose esama bet kokių neatitikimų ar jie atrodo per gražūs, kad būtų realūs, geriau su tokiu asmeniu nesusitikti.

 Praneštų patikimam suaugusiajam (tėvams/šeimos nariui/globėjui), kad ketina susitikti su internetiniu draugu. Kad prieš susitikdamas apie jį papasakotų.

 Praneštų patikimam suaugusiajam (tėvams / šeimos nariui / globėjui), kur ir kada susitinka su naujuoju draugu. Susitarkite, kada vaikas turi grįžti namo.

 Internetinėje erdvėje žmonėms labai paprasta apsimesti kažkuo kitu. Tačiau yra naudinga pačiam paieškoti daugiau informacijos interneto paieškos sistemoje Google ar paklausinėti draugų ir šeimos.

 Į pirmąjį susitikimą vyktų su patikimu draugu ar suaugusiuoju. Lydintys asmenys visada gali išeiti iš susitikimo, kai atvyksite į vietą ir jausitės ramiai. Jeigu internetinis draugas atsisako atvykti į susitikimą, kuriame dalyvaus suaugusysis ar draugas, vertėtų susimąstyti.

 Susitartų susitikti viešoje vietoje, o ne privačioje erdvėje. Aplink esantys žmonės suteiks saugumo. Įsitikintų, kad telefono baterija yra įkrauta. Kad visuomet telefoną turėtų su savimi.

 Pasitikėtų savo nuojauta. Jeigu kažkas atrodo negerai, geriausia būtų nutraukti susitikimą ir susisiekti su patikimu suaugusiuoju.